ดีบีเอสฯฟันธงหุ้นก.พ.ผันผวนรอเข้าอ่อนตัวแรง
ดีบีเอสฯ ยังไม่ไว้ใจตลาดหุ้นเดือน ก.พ. คาดผันผวน แนะรอช้อนเวลาอ่อนตัวลง หุ้นหลักทรัพย์หลายตัวปันผลสูง
19 ส.ค. 2554

ดีบีเอสฯ ยังไม่ไว้ใจตลาดหุ้นเดือน ก.พ. คาดผันผวน แนะรอช้อนเวลาอ่อนตัวลง หุ้นหลักทรัพย์หลายตัวปันผลสูง
บริษัทหลักทรัพย์ ดีบีเอสวิคเคอร์ส (ประเทศไทย) คาดการณ์ตลาดหุ้นเดือน ก.พ. ยังมีโอกาสผันผวน แนะนำให้รอซื้อหุ้นพื้นฐานดีจังหวะอ่อนตัวลง
นอกจากนี้ ได้แนะนำซื้อหุ้นปันผลสูงที่จะจ่ายในเดือน เม.ย.พ.ค. 2554 ประกอบด้วย บริษัทหลักทรัพย์ (บล.) บัวหลวง (BLS) บล.เคจีไอ (ประเทศไทย) หรือKGI บริษัท ทุนภัทร (PHATRA) บล.เอเซีย พลัส (ASP) บริษัท ปริญสิริ (PRIN) บริษัท ค้าเหล็กไทย (TMT) บริษัท แสนสิริ (SIRI) บริษัท ควอลิตี้เฮ้าส์ (QH) บล.กิมเอ็ง (ประเทศไทย) หรือ KEST และบริษัท พร็อพเพอร์ตี้ เพอร์เฟค (PF)
ทั้งนี้ ตลาดได้คาดการณ์ถึงกลุ่มและบริษัทที่จะมีกำไรสุทธิไตรมาส 4 ปี 2553 ออกมาดีล่วงหน้าแล้ว ดังนั้น อาจจะมีการขายหุ้นทำกำไรเมื่อข่าวดีออกมา หรือ Sell on Fact แต่หากออกมาดีกว่าคาดก็มีโอกาสขยับขึ้นต่อ
สำหรับหุ้นธนาคารพาณิชย์ หุ้นเด่นยังคงเป็นของธนาคารกรุงเทพ (BBL) ธนาคารกสิกรไทย (KBANK) และธนาคารกรุงไทย (KTB)
“กลุ่มพลังงาน ปิโตรเคมีธุรกิจก๊าซ น้ำมัน และโรงกลั่น จะทำกำไรได้ดีขึ้นอย่างมีนัยสำคัญ เพราะราคาน้ำมันในไตรมาส 4 ปรับขึ้นประมาณ 10% จากไตรมาส 3 และโรงกลั่นยังจะมีกำไรจากสต๊อกน้ำมันดิบด้วย”
ด้าน บริษัท ปตท. (PTT) คาดว่าในปี 2554 จะมีกำไรจากการดำเนินงานปกติเติบโต 25% จากปี 2553 
กลุ่มบรรจุภัณฑ์ มีหุ้นที่คาดว่าจะมีกำไรสุทธิไตรมาส 4 โดดเด่น คือ บริษัท เอ.เจ.พลาสท์ (AJ)และบริษัท โพลีเพล็กซ์ (ประเทศไทย) หรือ PTL ส่วนกลุ่มบันเทิงและสื่อ คือ เมเจอร์ ซีนีเพล็กซ์ กรุ้ป (MAJOR) 
กลุ่มที่พักอาศัย คาดการณ์ว่า บริษัท แอล.พี.เอ็น.ดีเวลลอปเมนท์ (LPN) และบริษัท ศุภาลัย (SPALI) จะมีรายได้และกำไรสูงสุดเป็นประวัติการณ์ในไตรมาส 4 
สำหรับทั้งปี 2553 คาดการณ์ว่ากำไรสุทธิต่อหุ้น (EPS) ที่อยู่ใน บล.ดีบีเอสฯ วิเคราะห์ มีมูลค่าหลักทรัพย์ตามราคาตลาดประมาณ 70% จะขยายตัวก้าวกระโดด 33% ส่วนปี 2554 คาดว่ากำไรต่อหุ้นจะเติบโตในอัตราที่ชะลอตัวลงเป็น 8%
ตลาดหุ้นวันที่ 2 ก.พ.ที่ผ่านมา นักลงทุนต่างชาติเข้าซื้อหุ้นไทย จำนวน 889 ล้านบาท ดันดัชนีปิดสูงสุดของวันแถว 977.84 จุด พุ่งขึ้น 18.15 จุด หรือ 1.89% ท่ามกลางเงินบาทแข็งค่า